Document ID: /roh_data/filtered/fineweb-2-filterrobots_roh.jsonl.gz/12593

Gasetta Romontscha nr. 27 dils 30-6-1904
Per la fiasta de S. Gion Battesta, patrun della baselgia parochiala de Mustér, ei succediu cheu in veramein trest accident. Duront il survetsch divin fuva il giuven Gion Battesta Columban Schuoler postaus sper baselgia, per dar tenor usit als dus sietamurtes, che sesanflavan in grond tschancun videifer, ils segns per las salvias. Da mesa messa ei lu Schuoler currius sil plaz de sittar, per sez schar ir inaga la schon preparada cannonada. El moment, ch’el ha tuccau cun la lontscha scaldada il secund e tierz murte ensemen ei sil siet dil secund seglius empaglia, in toc de quel ei sgulaus ad el el frunt, sdermanont il pupratsch, senza enzennas de veta, per tiara. Dus spirituals ed in miedi ein spert stai sil plaz per encurir de far lur duer. Sco bafa ei lu il disgraziau vegnius transportaus ella casa pauperila de Mustér, nua ch’ el fuva-vegnius tratgs si en si’ affonza. Sentelli che quei horribel cas ba provocau gronda consternaziun ell’ entira vischnaunca e cunzun tier la compagnia de mats, ch’embellescha talas fiastas entras sia parada. G. B. Columban Schuoler fuva ca. 24 onns vegls ed era da professiun calgèr. Ina generusa vieua haveva, suenter ch’el ha giu bandunau la casa pauperila, giu matern quitau pil pulit bandunau giuven.
Dumengia, vargada ha l’impressionabla sepultura giu liug en preschientscha d’in grond pievel e della compagnia de mats cun bandiera velada. In honorific act de quella ei stau, d’applicar igl import, ch’ei mintgamai disponibel ad ella per divertiment sin tala fiasta, per far bien per l’ olma dil pauper camerad. Speronza che Niessegner hagi, sin suffragi de S. Gion Battesta, en honur dil qual il disgraziau funczionava tier tala festivitat ed il num dil qual el purtava, sper il num Columban, fatg grazia cun el!
La Gasetta Romontscha fuss inconsequenta, sch’ella exprimess buc era cun questa caschun, che la sventira ha tuccau l’atgna vischnaunca, sia veglia, savens repetida critica sur il prigulus usit de sittar sin fiastas. Ei sa pér a dar numerus amitgs de quei usit, che manegian, che senza bombardar empau selaschi ei nuota far fiasta sco sauda; nus vegnin perquei tonaton ad esser vinavon dil contrari meini e secartein, sco il correspondent, che ha relatau sur quei trest cas al „Tagblatt“, che cul solemn tuchiez dils zenns, cun cant e musica selaschi en fiastas de seadina spezia embellir sufficient e bia pli vengonzamein ed era pli segiramein, che cun sittar; quei di danovamein cul pli clar lungatg la frestga fossa el sonteri a Mustér.
Biars vegnan a dir, ch’ ei drovi mo precauziun tiel sittar. Nus dein tier, ch’il prighel vegni entras precauziun, sco p. ex. entras metter mo glieut fidada, intelligenta e seriusa vidlunder, sco era entras cargar mo cun miet e mesira e mo cun resgem ne pupi enstagl cun tratsch ed arschella, sco ei daventa savens, considerablamein limitaus, mo mai exclaus. Purla resta purla, e vegn adina a mantener sia prigulusa forza destructiva, perquei sia principala applicaziun ell’uiara per mazzar glieut. Era san ils murtes cul temps obtener nuninvestigabels defects e schluppar era mo cun raschuneivlas cargadas. Ei va en tals cas adina entochen inaga! Perquei: discite moniti — emprendei ord ils accidents e spitgei buc adina pér giu las unfrendas!